**ПРЕДЛОГ**

**РАДНОГ ТЕКСТА**

На основу члана 42. став 6. и у вези са чланом 31. Закона о општем управном поступку („Службени гласник РС“, бр. 18/16 и 95/18 - аутентично тумачење) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон)

Влада доноси

**УРЕДБУ**

**о ближим условима, критеријумима и мерилима који се примењују у поступку одређивања јединственог управног места, као и начину сарадње надлежних органа у вези са поступањем и обављањем послова на јединственом управном месту**

**Предмет уредбе**

Члан 1.

Овом уредбом одређују се критеријуми, мерила и услови који се примењују у поступку успостављања јединственог управног места, као јединствене контакт тачке, којом ће се одредити начин сарадње надлежних органа у вези са управним поступањем на јединственом управном месту.

Уредба се односи на државне органе и организације, органе и организације аутономне покрајине и органе и организације јединица локалне самоуправе, установе, јавна предузећа, посебне органе преко којих се остварује регулаторна функција и правна и физичка лица којима су поверена јавна овлашћења (у даљем тексту: органи).

Послови јединственог управног места спроводе се поступањем, у папирном облику,на било ком месту које испуњава услове из ове Уредбе и електронски, путем веб портала или другог софтверског решења које, на једном месту, омогућава електронско поступање, у смислу става 1.

**Појам јединственог управног места**

Члан 2.

Јединствено управно место је сваки повезани управни поступак, којим се омогућава управно поступање у папирном или електронском облику, у управној ствари једног или више органа, ради остваривања једног или више права, обавеза или правних интереса странке (грађана и привредних субјеката).

Јединствено управно место подразумева координирано поступање органа који решавају по захтевима странака, благовремено међусобно обавештавање и благовремену размену докумената и аката по службеној дужности.

**Начин успостављања јединственог управног места**

Члан 3.

Oргани који спроводе сродне и повезане поступке, без обзира да ли се ради о изворној или повереној надлежности, односно надлежности јединица локалне самоуправе, аутономне покрајине или Републике Србије, успостављају јединствено управно место.

Орган успоставља јединствено управно место и за више сродних и повезаних послова из своје надлежности.

**Услови у поступку одређивања јединственог управног места**

Члан 4.

Да би се успоставило јединствено управно место органи морају да обезбеде следеће услове:

1) да су према закону и другим прописима надлежни за спровођење поступака поводом којих се оснива јединствено управно место;

2) одговарајуће просторије, које омогућавају лак и несметан приступ грађанима и представницима других субјеката ради подношења захтева, прибављања информација и спровођења других потребних радњи;

3) посебно обучене службенике за непосредан рад са странкама;

Приступачност просторијама у смислу тачке 2. став 1. овог члана подразумева обезбеђивање услова за савладавање висинских разлика, кретање и боравак у простору у складу са прописом који уређује несметано кретање и приступ особама са инвалидитетом, деци и старијим особама.

**Критеријуми у поступку одређивања јединственог управног места**

Члан 5.

Критеријуми за успостављање јединственог управног места подразумевају да су поступци ради чијег спровођења се успоставља јединствено управно место сродни и међусобно повезани тако да спровођење одређеног поступка или добијање јавне или друге исправе у том поступку представља предуслов, услов односно доказ који је од значаја за вођење другог поступка.

Осим критеријума из става 1. овог члана, поступак се може, уколико је то ефикасније и економичније за странку, спроводити преко јединственог управног места.

**Мерила у поступку одређивања јединственог управног места**

Члан 6.

Мерила која указују на оправданост оснивања јединственог управна места су да се успостављањем јединственог управног места остварују уштеде буџетских и јавних средстава, да се поступци ефикасније и економичније решавају и да се странкама у сваком тренутку омогућава лакше пружање информација о статусу предмета и сл.

**Испитивање задовољства корисника**

Члан 7.

Испитивање задовољства корисника спроводи се континуирано путем упитника који се налази у просторијама успостављеног јединственог управног места, онлајн упитникa или анкетирањa грађана.

Успостављено јединствено управно место има обавезу да подноси извештај, једном годишње у првом кварталу текуће године за претходну календарску годину министарству надлежном за послове државне управе, електронске управе и локалне самоуправе.

Извештај из става 2. овог члана садржи бројчане показатеље и статистичке податке о броју поднетих захтева, броју издатих решења, броју издатих уверења и других исправа, броју случајева када је прекорачен рок за поступање органа и броју изјављених жалби, приговора и друго.

**Електронско јединствено управно место**

Члан 8.

У погледу успостављања јединственог управног места електронским путем примењују се прописи којима се уређује електронска управа.

Приликом успостављања јединственог управног места из става 1. овог члана потребно је прибавити мишљење органа надлежног за послове електронске управе.

**Сарадња надлежних органа**

Члан 9.

Сарадња надлежних органа у вези са управним поступањем и обављањем послова на јединственом управном месту, остварује се успостављањем инфраструктуре за поуздану и безбедну размену података из регистара и евиденција, а нарочито у електронском облику.

Надлежни орган је дужан да електронски управно поступа и електронски комуницира у складу са прописима којима се уређује електронска управа.

**Суфинансирање успостављања јединственог управног места**

Члан 10.

Јединствено управно местo које испуњава критеријуме и мерила из чл. 5. и 6. ове Уредбе остварује право на учешће у расподели буџетских средстава у сврху суфинансирања.

Ступање на снагу

Члан 11.

Ова уредба ступа на снагу осмог дана од дана објављивања у „Службеном гласнику Републике Србије”.